b'\n_START_ARTICLE_\nJok\xc5\xabbas Mesenbliumas\n_START_SECTION_\nBiografija\n_START_PARAGRAPH_\nBaig\xc4\x97 Vilniaus meno mokykl\xc4\x85, dirbo dail\xc4\x97s mokytoju Kauno \xc5\xbeyd\xc5\xb3 realin\xc4\x97je gimnazijoje. Vienas i\xc5\xa1 jo aukl\xc4\x97tini\xc5\xb3 \xe2\x80\x93 \xc5\xbeymus \xc5\xbeyd\xc5\xb3 dailininkas Arbit Blatas (1908\xe2\x80\x931999).\n_START_SECTION_\nK\xc5\xabryba\n_START_PARAGRAPH_\n1920 m. pirmoje pus\xc4\x97je Kaune buvo suorganizuotos dar vos trys personalin\xc4\x97s parodos, o ir jose dalyvavo vien \xc5\xbeyd\xc5\xb3 dailininkai. V\xc4\x97l\xc4\x97sniais metais Kaune b\xc5\xabdavo surengiama kasmet po keliolika parod\xc5\xb3. J. Mesenbliumas savo tapyb\xc4\x85 pristat\xc4\x97 1923 ir 1924 m. parodose, deja, jo darbai nepatrauk\xc4\x97 deramo publikos d\xc4\x97mesio. Tik dail\xc4\x97s kritikas Vytautas Bi\xc4\x8di\xc5\xabnas pamin\xc4\x97jo, jog \xc5\xa1io dailininko k\xc5\xabrybos turinys vertas d\xc4\x97mesio, ta\xc4\x8diau kritikavo darb\xc5\xb3 atlikimo technik\xc4\x85. 1924 m. dailininkas surganizavo savo antr\xc4\x85j\xc4\x85 (paskutini\xc4\x85j\xc4\x85) parod\xc4\x85 Kaune iki savo i\xc5\xa1vykimo \xc4\xaf Pary\xc5\xbei\xc5\xb3. \xc5\xa0i taip pat buvo sukritikuota, tarp j\xc5\xb3 ir i\xc5\xa1 Pauliaus Galaun\xc4\x97s pus\xc4\x97s \xe2\x80\x93 jam buvo nesuprantama, kokiai kryp\xc4\x8diai atstovavo pateikti darbai, atlikti \xc4\xafvairiomis technikomis, o dailinink\xc4\x85 vadino \xe2\x80\x9ebeprasmiu novatoriumi\xe2\x80\x9c._NEWLINE_J. Mesenbliumas buvo pirmasis \xc5\xbeyd\xc5\xb3 dailininkas, prad\xc4\x97j\xc4\x99s aktyviai reik\xc5\xa1tis nepriklausomoje Lietuvoje. Kartu su pripa\xc5\xbeintais tapybos meistrais lietuviais, pasi\xc5\xbeym\xc4\x97jusiaisdar iki I Pasaulinio karo, jis dalyvavo kasmetin\xc4\x97se dail\xc4\x97s parodose nuo 1921 iki 1923 m.  Pastar\xc5\xb3j\xc5\xb3 met\xc5\xb3  _NEWLINE_parodai i\xc5\xa1skirtin\xc4\xaf d\xc4\x97mes\xc4\xaf rod\xc4\x97 ne tik spauda, kult\xc5\xabros veik\xc4\x97jai, u\xc5\xbesienio sve\xc4\x8diai, bet ir ministr\xc5\xb3 kabinetas, Prezidentas Aleksandras Stulginskis. J. Mesenbliumas buvo pristat\xc4\x99s 3 darbus, kurie susilauk\xc4\x97 teigiam\xc5\xb3 kritik\xc5\xb3 atsiliepim\xc5\xb3: \xe2\x80\x9e\xc5\xbdydas\xe2\x80\x9c, \xe2\x80\x9eVartai\xe2\x80\x9c ir \xe2\x80\x9eKiemas\xe2\x80\x9c._NEWLINE_Nuo 1924 m. iki savo mirties 1933 m. dailininkas savo k\xc5\xabryb\xc4\x85 eksponavo vien u\xc5\xbesienyje. Jau sunkiai sirgdamas 1932 m. gr\xc4\xaf\xc5\xbeo \xc4\xaf Kaun\xc4\x85, kur mir\xc4\x97 kit\xc5\xb3 met\xc5\xb3 vasar\xc4\x85, taip ir nesulauk\xc4\x99s pripa\xc5\xbeinimo. Ta\xc4\x8diau po mirties dailininkas Lietuvoje tapo labai populiarus \xe2\x80\x93 jo k\xc5\xabryba buvo pristatyta lietuvi\xc5\xb3 meno parodose Rygoje ir Taline, vyko du atminimo renginiai su 1918-1932 m. laikotarpio k\xc5\xabrybos pristatymu \xc5\xbdyd\xc5\xb3 realin\xc4\x97je gimnazijoje bei Nepriklausomame salone. Dailininko biografijos pristatymas ir k\xc5\xabrini\xc5\xb3 ekspozicija pastarajame pritrauk\xc4\x97 daug lankytoj\xc5\xb3, teigiam\xc5\xb3 spaudos atsiliepim\xc5\xb3. Parodoje buvo apie 160 darb\xc5\xb3: 120 tapybos k\xc5\xabrini\xc5\xb3 (daugiausia portret\xc5\xb3 ir natiurmort\xc5\xb3) bei 40 pie\xc5\xa1ini\xc5\xb3 i\xc5\xa1 \xc5\xbeyd\xc5\xb3 kapini\xc5\xb3 puo\xc5\xa1ybos. Dauguma J. Mesenbliumo paveiksl\xc5\xb3, linorai\xc5\xbeini\xc5\xb3 yra lik\xc4\x99 u\xc5\xbesienyje.'